Λαός και Κολωνάκι

Το Λαός και Κολωνάκι είναι ελληνική κωμική ταινία του 1959 σε σενάριο και σκηνοθεσία του Γιάννη Δαλιανίδη. Πρωταγωνιστούν οι Κώστας Χατζηχρήστος, Ρίκα Διαλυνά, Κάκια Αναλυτή, Ξένια Καλογεροπούλου, Κώστας Κακκαβάς και Σταύρος Ξενίδης.

Πλοκή
Ο Κώστας, ένας ιδιοκτήτης γαλακτοπωλείου στο Κολωνάκι είναι ερωτευμένος τρελά με μια όμορφη και καλοθρεμμένη αριστοκράτισσα, την Ντέντη, η οποία όμως τον αντιμετωπίζει σαν άντρα δεύτερης κατηγορίας. Παρ' όλα αυτά, ο Κώστας επιμένει να της δείχνει τι αισθάνεται γι' αυτήν, γράφοντας της μάλιστα και ποιήματα, τα οποία της τα διαβάζει κάθε φορά που του δίνεται η ευκαιρία. Η Καίτη, μια νεαρή κοπέλα της γειτονιάς η οποία ειναι ερωτευμένη με τον Κώστα, προσπαθεί και αυτή με την σειρά της να του δείξει τι αισθάνεται, αυτός όμως δεν λέει να ξεκολλήσει από την όμορφη Ντέντη. Ο Πέτρος, ο οποίος έχει ένα κρυφό δεσμό με την Έλλη, την αδερφή του Κώστα, εμφανίζεται στο γαλακτοπωλείο για να εισπράξει τα ενοίκια που του χρωστούν εδώ και 10 μήνες, κατόπιν εντολής του πατέρα του, αλλά δεν τα καταφέρνει, επειδή ο Κώστας του εξηγεί ότι δεν είναι σε θέση να πληρώσει, εξαιτίας των φεσιών που ο ίδιος έχει. Ο Πέτρος επιστρέφει στο σπίτι του ανακοινώνοντας στον πατέρα του την οικονομική κατάσταση του Κώστα, αλλά εκείνος εξοργίζεται και πηγαίνει ο ίδιος στο γαλακτοπωλείο απειλώντας τον Κώστα ότι θα του κάνει έξωση αν δεν του καταβάλει άμεσα τα χρωστούμενα. Ο Κώστας βρισκόμενος σε αδυναμία να πληρώσει τις υποχρεώσεις του αποφασίζει κατόπιν προτροπής του φίλου του Νίκου, να μετατρέψει το γαλακτοπωλείο του και σε προποτζίδικο, προσελκύωντας πολλούς πελάτες και κατορθώνει τελικά να έχει ένα αξιοπρεπές εισόδημα.

Στη συνέχεια ο Κώστας μαθαίνει από τις εφημερίδες την απόφαση της Ντέντης να πάρει μέρος στα καλλιστεία και πηγαίνει σπίτι της για να την αποτρέψει να το κάνει, αλλά εκείνη δείχνει ανένδοτη και αγνοεί επιδεικτικά τον Κώστα, θέλοντας η ίδια να κάνει καριέρα στο μόντελινγκ. Ο Κώστας δείχνει να παραμένει ενοχλήμενος με την απόφαση της Ντέντης, ωστόσο αλλάζει στάση, όταν κάποιος πελάτης του ειρωνεύεται την Ντέντη για την απόφαση της να συμμετάσχει στα καλλιστεία. Τότε ο Κώστας πηγαίνει στο ξενοδοχείο όπου επρόκειτο να συνεδριάσει η κριτική επιτροπή για την ανάδειξη των υποψηφίων φιναλίστ και υποδυόμενος τον αργοπορημένο ζωγράφο εκ Παρισίων Τίμο Πινέλο, γίνεται μέλος της επιτροπής των καλλιστείων. Η Ντέντη, όταν βλέπει τον Κώστα να είναι στην επιτροπή, ξαφνιάζεται, ωστόσο ο ίδιος δείχνει αποφασισμένος να την βοηθήσει να κερδίσει τον διαγωνισμό προκαλώντας διαμάχες με τα υπόλοιπα μέλη της επιτροπής. Στα καλλιστεία δηλώνει επίσης συμμετοχή και η Καίτη, αλλά ο Κώστας δείχνει την αδιαφορία του προς αυτήν.

Κατά την διεξαγωγή του διαγωνισμού τελικά τα υπόλοιπα μέλη της επιτροπής επιλέγουν άλλη κοπέλα ως «Σταρ Ελλάς» και ο Κώστας εκνευρισμένος φανερά γι' αυτό αρχίζει να αμφισβητεί το αποτέλεσμα και προκαλεί μεγάλη αναστάτωση και φασαρία. Κατά την επιστροφή της στο σπίτι η Ντέντη κατηγορεί τον Κώστα γι' αυτό που προκάλεσε ζητώντας του να μην την ξαναενοχλήσει, με τον Κώστα να φεύγει λυπημένος, καθώς προσπάθησε να την βοηθήσει όσο μπορούσε.

Λίγες μέρες αργότερα, ο Κώστας γίνεται ο μοναδικός νικητής του δελτίο προπό της Κυριακής κερδίζοντας 1.800.000 δραχμές με τους δημοσιογράφους να σπεύδουν να του πάρουν συνέντευξη. Μαθαίνοντας η Ντέντη ότι ο Κώστας έγινε εκατομμυριούχος πηγαίνει και αυτήν στο μαγαζί του για να τον συγχαρεί αλλά και να προσπαθήσει να τον πείσει να επιστρέψει σε αυτήν. Ο Κώστας ξαφνιάζεται με την επίσκεψη της Ντέντης και παρότι αφήνει να εννοηθεί ότι θα επιστρέψει πάλι σε αυτήν, την τελευταία στιγμή όμως αλλάζει γνώμη και ψάχνει να βρει την Καίτη, η οποία όταν είδε την Ντέντη να μπαίνει στο μαγαζί του έφυγε τρέχοντας βάζοντας τα κλάματα. Ο Κώστας τελικά βρίσκει την Καίτη και την πείθει να γυρίσει πίσω για να βγάλουνε μια οικογενειακή φωτογραφία μαζί με την Έλλη και τον Πέτρο.

Διανομή ρόλων
Κώστας Χατζηχρήστος ως Κώστας / Νέλος Πινέλος
Κάκια Αναλυτή ως Καίτη
Ρίκα Διαλυνά ως Ντέντη
Κώστας Κακκαβάς ως Πέτρος
Ξένια Καλογεροπούλου ως Έλλη
Σταύρος Ξενίδης ως Νίκος
Νίτσα Τσαγανέα ως μητέρα Ντέντης
Άγγελος Μαυρόπουλος ως πρόεδρος επιτροπής
Συμμετέχουν επίσης με μικρούς ρόλους οι ηθοποιοί:

Κώστας Φυσσούν ως παίκτης προποτζίδικου
Τάκης Μηλιάδης 
Λευκή Παπαζαφειροπούλου 
Πέτρος Πανταζής ως παρουσιαστής καλλιστείων
Βαγγέλης Σάκαινας ως θυρωρός
Γιάννης Ιωαννίδης ως πατέρας Πέτρου
Πάρις Πάππης ως Νέλος Πινέλος
Νικόλαος Πουλόπουλος ως αναγνώστης εφημερίδας

Αντώνης Σαβιολάκης 
Γεράσιμος Μαλιώρης 
Στράτος Ζάμος 
Τάκης Βαλαβάνης 
Δέσποινα Γουναροπούλου 
Φρίξος Νάσσου ως μέλος επιτροπής
Γιάννης Σύλβας ως δημοσιογράφος
Εύη Μαράντη 

Παραγωγή
 Μουσική 
Η μουσική σύνθεση είναι του Μανώλη Χιώτη, ο οποίος εμφανίζεται και στην ταινία μαζί με την Μαίρη Λίντα ερμηνεύοντας τα τραγούδια «Πάρε με στο τηλέφωνο» και «Λαός και Κολωνάκι» σε στίχους και μουσική του ίδιου.
 Κυκλοφορία 
Η ταινία έκανε πρεμιέρα στις 19 Οκτωβρίου 1959 στις κινηματογραφικές αίθουσες Πάνθεων, Ριβόλι, Έλλη, Άντζελα, Άστρον, Κοσμοπόλιτ στην Αθήνα, ενώ ταυτόχρονα ξεκίνησε και η προβολή στις αίθουσες Ολύμπιον του Πειραιά, Παλλάς της Θεσσαλονίκης, Ρεξ της Πάτρας, Αττικόν της Καβάλας, Ορφεύς των Σερρών, Κρόνος του Βόλου και Αττικόν της Δράμας  και Πάνθεων των Σερρών. Προβλήθηκε τη σεζόν 1959-1960 κόβoντας 66.355 εισιτήρια, καταλαμβάνοντας την 11η θέση ανάμεσα σε 52 ταινίες της περιόδου αυτής. 

Κυκλοφόρησε και με τη μορφή DVD στις 21 Απριλίου 2003. 

Παραπομπές

Εξωτερικοί σύνδεσμοι



Κατηγορία:Ελληνικές ταινίες της δεκαετίας 1950
Κατηγορία:Ελληνικές κωμικές ταινίες
Κατηγορία:Ελληνόφωνες ταινίες
Κατηγορία:Ελληνικές ασπρόμαυρες ταινίες
Κατηγορία:Ταινίες σε σκηνοθεσία Γιάννη Δαλιανίδη
Κατηγορία:Ταινίες σε σενάριο Γιάννη Δαλιανίδη
Κατηγορία:Ταινίες γυρισμένες στην Ελλάδα 
Κατηγορία:Ταινίες γυρισμένες στην Αθήνα 
Κατηγορία:Ταινίες του 1959
Κατηγορία:Ταινίες παραγωγής Αφοί Ρουσσόπουλοι - Γ. Λαζαρίδης - Δ. Σαρρής - Κ. Ψαρράς